Vydal: © Zachej.sk, 2020

Preklad: © Pavol Petrík

Grafika: © Bookwork.sk

Jazyková korektúra: Mgr. Martina Bodnárová, PhD.

Nihil obstat: Mons. Gabriel Ragan

Imprimatur: Mons. Marek Forgáč, pomocný biskup

– generálny vikár, ABÚ Košice – Prot. č. 17/20, 9. 1. 2020

Biblické citáty sú uvedené podľa oficiálneho katolíckeho prekladu Svätého písma (SSV, 2016).

ISBN: 978-80-8211-144-9 ePub

Všetky práva vyhradené. Žiadna časť tejto publikácie sa nesmie reprodukovať v akejkoľvek podobe alebo akýmkoľvek spôsobom (elektronicky, mechanicky, fotokópiami alebo iným spôsobom) bez súhlasu vlastníka autorských práv.

Autor tejto knihy je neznámy. Zdrojom pre slovenské vydanie knihy Svätý Júda Tadeáš – veľký pomocník v ťažkých chvíľach boli dve rôzne staré publikácie: českej bolo udelené imprimatur v roku 1923 a anglickej v roku 1931. Aj táto skutočnosť naznačuje, že úcta k svätému Júdovi Tadeášovi bola rozšírená a živá aj v minulom storočí v rôznych krajinách sveta.

Symboly

Tradícia hovorí, že priniesol obraz nášho Spasiteľa postihnutému kráľovi Edessy a uzdravil ho. Palica naznačuje nástroj jeho mučeníctva.

História

podľa tradície

Veľká a horlivá by mala byť naša úcta k svätým apoštolom, lebo boli prvými učiteľmi našej viery. Počas slávneho stredoveku boli apoštoli vo veľkej úcte, ale je smutné, že v našej materialistickej dobe táto úcta zvlažnela, najmä v súvislosti so svätým apoštolom Júdom Tadeášom, ktorého sviatok slávime 28. októbra. Z dôvodu hanebnej zrady nášho Spasiteľa Judášom Iškariotským upadlo meno Judáš do takej nemilosti, že tým trpel aj apoštol Júda Tadeáš. V ostatných desaťročiach úcta k tomuto slávnemu apoštolovi ožila. Zdá sa, že náš božský Vykupiteľ chce napraviť česť svätého Júdu tým, že udeľuje milosti a často pomáha ľuďom v nesmiernej núdzi pod podmienkou, že budú vzývať tohto svätca. Svätý Júda sa nazýva patrónom beznádejných a zúfalých prípadov, lebo pomáhal ľuďom vo veľkých potrebách. Aby sme si posilnili dôveru voči tomuto blaženému apoštolovi, pozrime sa na fragmenty z jeho života, ako nám ich predstavuje zjavenie a tradícia.

Svätý apoštol Júda nosí priezvisko „Tadeáš“, aby sme ho odlíšili od zradcu Judáša Iškariotského. Júdovým otcom bol Kleofáš. Pre odvážne a nebojácne ohlasovanie Kristovho zmŕtvychvstania Židia Kleofáša zavraždili, a tak získal korunu mučeníctva. Jeho matka sa volala Mária. Bola blízkou príbuznou Preblahoslavenej Panny Márie. Po smrti boli sväté pozostatky Márie Kleofášovej oslávené veľkými zázrakmi. Svätého Júdu rodičia vychovávali ako zbožného a nevinného mladíka. V detstve sa často stretával s Ježišom. Júdovo zamestnanie pred povolaním do apoštolátu sa síce nespomína, no môžeme predpokladať, že keď náš Spasiteľ začal svoje verejné účinkovanie, Júda Tadeáš zanechal všetko, aby ho sprevádzal. Aké to muselo byť prekvapenie a radosť pre svätého apoštola, keď bol svedkom prvého zázraku Pána a Majstra na svadbe v Káne! Od času, keď bol Júda vybraný za apoštola, pracoval s neúnavným zápalom, najmä pre obrátenie pohanov.

Uzdravenie kráľa Edessy

Vo väčšine európskych krajín sa svätý Júda zobrazuje tak, že na hrudi nosí medailónik nášho Pána. S tým je spojená táto tradícia:

Chýr o zázrakoch nášho Pána sa dostal až k Abagarovi, kráľovi Edessy. Panovník, ktorý bol postihnutý malomocenstvom, poslal posla, ktorý žiadal Ježiša, aby prišiel a uzdravil ho. Dostal odpoveď, že náš Pán jeho prosbe nemôže vyhovieť. Kráľ teda poslal do Jeruzalema umelca, aby mu získal aspoň portrét nášho Pána. Úbohý umelec oslepený nádherou a žiarou, ktorá vychádzala z tváre nášho Spasiteľa, nedokázal nakresliť ani čiaru. Ježiš pohnutý súcitom chcel Abagara utešiť. Priložil si látku k tvári a odtlačil do nej svoju podobu. Potom ju podal maliarovi, aby ju zaniesol panovníkovi. Sľúbil, že pošle niekoho, kto ho uzdraví. Hovorí sa, že Pán túto úlohu zveril svätému Júdovi Tadeášovi. Po Pánovom nanebovstúpení odišiel svätý Júda do Edessy. Nadprirodzená nádhera žiarila okolo svätého Júdu, keď ho predstavili kráľovi Abagarovi. Keď to panovník uvidel, pokľakol a povedal: „Ty si jeho učeník, o ktorom Ježiš povedal: Pošlem ti jedného z mojich učeníkov, ktorý vylieči tvoju chorobu a dá život tebe a tvojim poddaným?“ Tadeáš odpovedal: „Mal si vieru v Pána Ježiša; preto ma poslal.“ „Verím v neho,“ pokračoval Abagar, „a moja viera je taká, že by som poslal svoju armádu, aby zničila Židov, ktorí ho zabili, keby mi v tom neprekážala rímska armáda.“ „Splnil vôľu svojho Otca,“ odpovedal Tadeáš, „a po smrti vstal slávne a víťazne a vrátil sa k svojmu Otcovi.“ Svätý Júda potom položil ruky na Abagara, ktorý sa hneď uzdravil z choroby. Aj mnohí obyvatelia boli uzdravení. Po poučení sa kráľ, jeho dvor a takmer celé kráľovstvo obrátili k Ježišovi Kristovi.

Vážení čtenáři, právě jste dočetli ukázku z knihy Svätý Júda Tadeáš - veľký pomocník v ťažkých chvíľach.
Pokud se Vám líbila, celou knihu si můžete zakoupit v našem e-shopu.